Viaceré redakcie dostali už pred týždňom informáciu zo zdroja blízkeho Smeru, že je dobojované. A rozhodnuté. V prospech vlády Smeru, SNS, Mosta a Siete.
Teda v prospech oligarchov, ktorí sa rozhýbali s "riešeniami". A ponukami.
Ďalšie udalosti túto "neuveriteľnú" informáciu len podopreli.
Je veľmi pravdepodobné, že tiché dohody o vláde Smeru tu boli už vtedy. Minulú stredu. Teda v čase, keď Most a Sieť rozhodli, že s Ficom nerokujú, lebo uprednostnia rozhovory so Sulíkom.
Smer mal podľa našich informácií viesť intenzívne neformálne konzultácie aj s Mostom, aj so Sieťou.
Dozvedel sa o tom aj poslanec Miroslav Beblavý. Bol to jeden z dôvodov, prečo prestal veriť šéfom Siete, ktorí potichu rokovali poza jeho chrbát. Údajne opakovane. Presne tie isté podozrenia – o tichých rozhovoroch Bugára s Ficom – riešili aj v Moste.
Výsledok poznáme.
Fico s Dankom hrali s pravicou poker. Pričom od samého začiatku vedeli, že Procházka s Bugárom nepreferujú pravicovú vládu (ako to tvrdili), ale vládu so Smerom.
Dôležité bolo potom už len jedno. Zlomiť Sieť a Most ešte počas prvého kola rokovaní a v čase oficiálneho "poverenia" pre Fica.
Prieťahy, akokoľvek kontrolované utajenou Ficovou koalíciou, by znamenali riziko. Politické riziko, že do hry vstúpi prezident Kiska. So svojou predstavou programu a vlády…
Záhada, prečo bol Fico taký úspešný, má pritom jednoduchú odpoveď.
Sledujte live blog: Zostavovanie vlády >>
Predvolebné dohody
Neformálne dohody Smeru, Mosta a Siete mali predohru už dlho, veľmi dlho pred voľbami 2016.
Mohli tu byť už minulý rok. Prípadne ešte skôr.
Viaceré médiá informovali, že Procházka sa mal po prvom kole prezidentských volieb (2014) stretnúť s Ficom a exspolužiakom Kaliňákom na Úrade vlády.
Témy? Procházka by to nemusel preháňať s podporou Kisku pred rozhodujúcim druhým kolom. A Fico by mohol akceptovať Procházku a neskôr jeho novú stranu ako rešpektovaného hráča a partnera z opozície. Procházka poprel, že by sa vtedy stretol s Ficom (mykol ústami, že nie).
Nakoniec pred druhým kolom prezidentských volieb, po slávnom (a nevydarenom) pokuse o útek z pódia, Procházka "podporil" Kisku takto: "Je dôležité, aby si ľudia vybrali sami vlastnou hlavou podľa vlastného presvedčenia".
Podobne užitočnú komunikáciu mal mať Fico aj s Bugárom. Zdroje blízke Smeru pred voľbami tvrdili, že predbežné dohody Smer-Most o prípadnej spolupráci sú "veľmi dobre rozpracované".
Bugár od Fica potreboval, aby tu po voľbách nevznikla vláda Smer-SNS – a bez toho, aby prebehli politické konzultácie s Mostom. A Fico potreboval od Bugára, aby tu po voľbách nevznikla pravicová vláda s Matovičom – bez toho, dostal šancu na konzultácie Smer.
Takže… Je pravdepodobné, že za tým rýchlym tempom, akým Fico skladá novú vládu, je zotrvačník. A staré predbežné neformálne pakty s "partnermi".
Len aby nevyleteli zo zákruty
Klobúk dole. Tempo, akým sa rodí nová vláda, je najrýchlejšie v modernej histórii Slovenska.
No – a práve v tom môže byť nakoniec problém.
Naši štyria šprintéri narazili na tri vážne problémy.
Prvým bol nečakaný volebný "masaker". Smer, Sieť aj Most z neho vyšli veľmi oslabení (oproti plánom). Bodovali protivládne strany.
Druhým je vzbura poslancov a voličov strán Most a Sieť. Ukázalo sa, že tieto strany pred voľbami aj po voľbách "klamali telom". O tom, čo reálne uprednostňujú.
Verejne tvrdili, že pred Ficom budú preferovať pravicovú vládu. A nakoniec druhé kolo koaličných rokovaní so Sulíkom zmarili – tým, že zachraňujú Fica už v prvom kole. Rýchlo, rýchlo... Straty poslancov sú potom priridzené. A budú pokračovať.
Tretím problémom sú pobúrená verejná mienka a prieskumy. A Facebook (nový faktor pri povolebných obchodoch).
Podľa agentúry Polis Bugárov Most po voľbách padá k piatim percentám. SMK svižne rastie k piatim percentám (a to ešte ani nestojí vláda). A Sieť skolabovala na hodnote 2,3 percenta. S miliónovými dlhmi na krku… Smer a SNS sa zatiaľ držia.
Pointa? Fico možno napriek volebnej búrke vyskladá vládu. Takú, ktorá mu na zlomenom pravom krídle zhnije ešte pred prvým zasadaním.